Kahdesta 1980-luvun autosta useiden vuosien ajoneuvoveroja perivä Traficom ilmoitti ensin, että syyllinen maksuihin pitää etsiä itse.

Traficom perii yrittäjältä yli 3000 euron ajoneuvoveroja kahdesta vanhasta autosta, jotka tuntematon osapuoli on ilmoittanut yrityksen nimiin (arkistokuva). ANN-MARI VUOLLET

Kuusankoskella Kouvolassa asuva Piia Kleimola hämmästyi suunnattomasti, kun posti toi helmikuun lopussa tiedon maksamattomista ajoneuvoveroista. Kyse ei ollut edes yhdestä maksuerästä, vaan neljästä vuodesta. Jokaisesta tuli oma kirje liikenne- ja viestintävirastolta, eli nykyiseltä Traficomilta.

Rästissä olevat verot koskivat vuoden 1985 mallista Nissan Datsunia, joka oli määrätty ajokieltoon. Traficomin mukaan auton omistaja oli Kleimolan yhden hengen teatterialan yritys.

– Aika hullulta tuntuu, sillä yritykseni nimissä ei ole koskaan ollut yhtään autoa. Yrityskin on perustettu vasta vuonna 2013. En ole koskaan kuullutkaan noista autoista, Kleimola kertoo.

Hän ilmoittikin nopeasti Traficomiin, että laskut ovat perusteettomia. Viranomaisen vastaus puhelimessa oli kuitenkin hämmästyttävä.

– Ensimmäiseksi sanottiin, että minun pitää itse selvittää tätä ja soittaa henkilölle, joka on autot yritykseni nimiin laittanut. Siis minun, joka olin saanut nämä aiheettomat laskut, Kleimola hämmästelee.

Hän myös ihmettelee, miten sai samantien puhelimessa toisen osapuolen tiedot, vaikka tietosuojasta puhutaan nykyään paljon ja EU:n tietosuoja-asetuskin velvoittaa pitämään monia tietoja salassa. Tiedoista kuitenkin selvisi, että toinen osapuoli on Kleimolalle täysin tuntematon.

Kleimola pyysi Traficomia poistamaan laskut ja samalla yrityksensä ajoneuvoverovelvollisuuden. Pyynnöllä ei kuitenkaan ollut mitään merkitystä, vaan maksujen perintä jatkui.

– Laskuja on tullut nyt neljässä erässä, aina neljä kerrallaan, joten kuusitoista lärpäkettä on jo kertynyt, Kleimola laskee.

Rikosilmoitus ei tehonnut

Piia Kleimola kertoi hämmentävästä autoverotapauksesta myös Facebookissa ja sai paljon ihmettelijöitä kohtalolleen.

– Yksi oli kokenut vähän samantyyppisen tapauksen ja neuvoi heti tekemään asiasta valituksen sekä ilmoittamaan poliisille.

Kleimola tekikin samantien rikosilmoituksen poliisille. Sekään ei kuitenkaan johtanut mihinkään.

– Poliisi ei ole ollut missään yhteydessä, eikä ole edes kertonut, selvitetäänkö asiaa.

Kleimola kertoo myös käyneensä läheisellä katsastuskonttorilla selvittämässä tapausta, mutta tämäkään ei johtanut minkäänlaisiin toimenpiteisiin.

Lisäyllätys

Kleimola luuli aluksi, että häneltä peritään veroja vain yhdestä olemattomasta autosta. Vasta äskettäin paljastui, että ajoneuvoja onkin kaksi.

– Mätin vain suutuspäissäni noita laskuja kansioon, enkä tarkistanut niin tarkkaan niiden tekstejä. Nyt huomasin, että Datsunin lisäksi peritään veroja myös vuoden -89 mallia olevasta Mazdasta. Aikamoinen yllätys, Kleimola nauraa.

Yhteensä maksamattomia veroja on kertynyt yli 3 000 euroa. Puhelimessa saaduista henkilötiedoista Kleimolalle selvisi, että molemmat autot ovat saman henkilön nimissä.

– Ei ole kyllä mitään aikomusta maksaa niitä, Kleimola sanoo ja tuskailee selvittelyyn kulunutta aikaa.

Lopulta Kleimolaan otti yhteyttä paikallislehti Kouvolan Sanomien toimittaja, joka teki jutun Facebookissa paljon huomiota keränneestä autoverotapauksesta. Vähän ennen lehtijuttua Kleimolaan otti lopulta yhteyttä Traficomin lakimies, joka kertoi asian olevan nyt selvityksessä.

Tätä ennen Kleimola oli ollut Traficomiin yhteydessä useita kertoja ja lopulta saanut neuvon tehdä virallisen selvityspyynnön veroista. Hänelle oli myös sanottu, että verot on joka tapauksessa maksettava ensin itse.

Tapaus oli niin erikoinen, että viraston veroneuvonnassakin se alkoi jo ihmetyttää.

– Virkailijakin sanoi, että: ”Voi ei, tämä on niin absurdi tapaus.”

”Ei normaali neuvo”

Kleimolan tapausta selvittänyt Traficomin ajoneuvot-osaston lakimies Marika Leivo kertoo, että selvittely lähti virastossa kunnolla käyntiin vasta virallisen selvityspyyntöhakemuksen jälkeen. Hän korostaa, että lehtijutulla ei ollut osuutta selvityksen alkamiseen.

Leivo kertoo, että jos kokee ajoneuvoverojen perimisessä tapahtuneen jotain virhettä, pitää aina tehdä virallinen selvityspyyntöhakemus Traficomille. Tähän löytyy ohjeet viraston verkkosivuilta.

– Tällöin selvittelyvastuu siirtyy meille.

Hän myöntää, että Kleimolan aluksi saama ohje selvittää asiaa itse on vähintäänkin erikoinen.

– Se ei ole ollut meidän normaaliin prosessiin liittyvä neuvo.

Hänen mukaansa näin voitaisiin kuitenkin neuvoa asiakasta, joka haluaa selvittää asian mahdollisimman nopeasti, koska viranomaisten toiminta on aina hidasta ja erilaisiin määräaikoihin sidottua.

Leivon mukaan ajoneuvoverojen periminen Kleimolan yritykseltä on nyt selvityksessä ja toiselta osapuolelta on pyydetty selvitystä asiasta.

– Se ratkaistaan niin pian kuin se on hallintolain mukaan mahdollista.

Laki antaa mahdollisuuden

Piia Kleimola kertoo saaneensa Traficomilta tiedon, että veroasiassa voidaan tehdä jonkinlainen päätös kesäkuun alussa.

Hän ihmettelee miten on mahdollista, että hänelle tuntematon ihminen voi siirtää autojensa veroja hänen yrityksensä nimiin ja niitä aletaan suoraan periä.

– Miten Trafi voi olla näin onneton? Ilmoituksen auton myynnistä voi tehdä ihan kenen tahansa nimiin. Tähänhän on riittänyt firman nimi ja y-tunnus, jotka löytyvät nopeasti verkosta.

Traficomin Marika Leivon mukaan laki antaa suoraan mahdollisuuden ilmoittaa uuden omistajan tiedot merkittäväksi rekisteriin. Tätä varten on olemassa ajoneuvon luovutusilmoitus, jolla esimerkiksi henkilöauton myynyt voi ilmoittaa kaupoista viranomaiselle.

– Se on edellisen omistajan turvaksi. Sillä saa omat velvoitteensa katkeamaan, Leivo toteaa.

Hän muistuttaa, että ilmoittamalla virheellisiä tietoja syyllistyy rikoslain mukaiseen rekisterimerkintärikokseen, josta voidaan tuomita rangaistukseen.

– Ei sinne pysty seuraamuksetta mitään vääriä tietoja ilmoittamaan, Leivo sanoo.

Hän kuitenkin kertoo, ettei Traficom ilmianna vääriä tietoja ilmoittanutta poliisille.

– Asianomistajan on itse oltava aktiivinen ja tehtävä poliisille ilmoitus, mikäli epäilee asiassa rikosta.

Lisäksi virheelliset ajoneuvoverot joutuu ensin maksamaan itse, jos ei erikseen hae perinnän keskeytystä. Maksamatta jättämisestä kertyy myös korkoja ja maksut voidaan periä ilman eri päätöstä myös ulosoton kautta.